# Les setze roses de Zufre

Les setze roses de Zufre van ser un grup de dones republicanes del municipi de Zufre (Província de Huelva), torturades, violades i assassinades a l'alçada de Higuera de la Sierra, entre setembre i el 4 de novembre de 1937 per les tropes de l'exèrcit Franquista.
Arran del Cop d'estat del 18 de juliol i en els dies posteriors, les tropes sollevades del General Franco es van apoderar de la ciutat de Sevilla, convertint-la en la base des d'on es van llençar ofensives contra Huelva, Madrid (per Extremadura) i Màlaga. L'exèrcit, els legionaris i les milícies feixistes, encoratjats per les terribles proclames que el general Queipo de Llano emetia des de Radio Sevilla, van instaurar un règim de terror, deixant al seu pas milers de morts anònims, enterrats en cunetes i fosses comunes.
A la província de Huelva, malgrat els primers intents de resistència de la conca minera, no hi va haver guerra i els feixistes van desencadenar la persecució cruenta de qualsevol persona sospitosa de simpatitzar amb la Segona República o d'haver militat en algun partit o sindicat d'esquerres. Molts homes van fugir a les muntanyes i les seves mares, germanes o esposes van ser sotmeses a humiliacions públiques, rapades, violades, obligades a beure oli de ricí i posteriorment assassinades.
Durant el setembre i fins al 4 de novembre de 1937, Remedios Gil, Mariana Sánchez, Amadora Sánchez, Encarnación Méndz, Elena Ramos, Bernabela Rodríguez, Alejandra Garzón, Teodora Garzón, Amadora Rodríguez, Modesta Huerta, Dominica Rodríguez, Felipa Rufo, Antonia Blanca, Josefa Labrador, Faustina Ventura i Carlota Garzón, van ser passejades mig nues pel poble i carregades en un camió, en presència de llurs fills, suposadament amb destinació a Aracena per ser jutjades, però en realitat en direcció al poble de Higuera de la Sierra on van ser assassinades una per una, juntament amb cinc homes més.
Els treballs arqueològics en el cementiri de Higuera de la Sierra només han localitzat actualment sis cossos amb evidències de mort violenta.

## Referències

* ↑ «Las rosas» (en castellà), 26-04-2021. [Consulta: 20 febrer 2025].
* 1 2 Baquero, Juan Miguel. «La búsqueda de las 16 "rosas" de Zufre asesinadas por el franquismo: localizan seis cuerpos con evidencias de muerte violenta» (en castellà), 04-09-2019. [Consulta: 17 febrer 2025].
* ↑ «Las rosas» (en castellà), 26-04-2021. [Consulta: 18 febrer 2025].
* ↑ @NatGeoES. «Queipo de Llano: terrorismo radiofónico al servicio de Franco» (en castellà), 04-06-2018. [Consulta: 18 febrer 2025].
* ↑ «Mapa de fosas - Junta de Andalucía» (en castellà). [Consulta: 18 febrer 2025].
* ↑ Serrano, María. «Las cinco fosas de las “rosas” de Andalucía» (en castellà), 09-08-2016. [Consulta: 18 febrer 2025].
* ↑ historia, Conversación sobre. «Ajustar las cuentas en Andalucía: la triple represión de las mujeres (el caso de Zufre).» (en castellà), 17-02-2020. [Consulta: 18 febrer 2025].
* ↑ Baquero, Juan Miguel. «Mujeres y "fieras humanas": así mató el franquismo a las 16 rosas de Zufre» (en castellà), 20-06-2019. [Consulta: 18 febrer 2025].
* ↑ administradorTLN. «RUTAS DE LA MEMORIA: Zufre (Huelva). 12 kilómetros, 12 minutos, 16 mujeres en un camión.» (en castellà), 31-12-2017. [Consulta: 18 febrer 2025].